Source: http://birosag.hu/media/aktualis/uj-vezetok-szegedi-torvenyszeken
Timestamp: 2018-05-24 08:14:40
Document Index: 34853162

Matched Legal Cases: ['BÍRÓSÁG\n', 'Bíróság ', 'bíróság ', 'Bíróság ', 'bíróság ', 'bíróság ']

ÚJ VEZETŐK A SZEGEDI TÖRVÉNYSZÉKEN | BÍRÓSÁG
2015. feb. 09. - 14:35, OBH-Sajto2
Az Országos Bírósági Hivatal elnöke 2015. február 01. napjától 2021. január 31. napjáig terjedő időtartamra dr. Lakatos Pétert, a Szegedi Törvényszék csoportvezetőjét nevezte ki a Szegedi Törvényszék Polgári-Gazdasági-Közigazgatási-Munkaügyi Kollégiumának kollégiumvezetőjévé.
Dr. Lakatos Péter 1989-ben szerzett diplomát a József Attila Tudományegyetem Állam- és Jogtudományi Karán. Jogi szakvizsgáját 1991-ben tette le, míg 1998-ban társasági szakjogász végzettséget szerzett. 1989. március 01. napjától a Szegedi Városi Bíróságon fogalmazóként, majd 1991. november 01. napjától polgári-gazdasági ügyszakos bíróként dolgozik. 1998. április 1-től felrendeléssel a Csongrád Megyei Bíróság gazdasági ügyszakában első fokú peres és felszámolási ügyekben, valamint másodfokú eljárásokban ítélkezik. 2000. szeptember 01. napjától polgári-gazdasági ügyszakos megyei bíró, 2003. május 01. napjától civilisztikai ügyszakos ítélőtáblai bíró. 2008. február 01. napjával - kérelmére - kerül vissza a Csongrád Megyei Bíróságra, ahol megyei első fokú gazdasági-, polgári - és felszámolási ügyeket tárgyal. 2009. május 01. napjától tanácselnök, 2012. március 02. napjától megbízott kollégiumvezető-helyettes. 2012. július 01. napjától látja el a Szegedi Törvényszék Polgári-Gazdaság-Közigazgatási-Munkaügyi Kollégiumának csoportvezetői feladatait először felkérésre, majd 2013. december 01. napjától kinevezéssel. 2013. február 20. napjától a Szegedi Törvényszék civilisztika ügyekben eljáró sajtószóvivőjeként dolgozik.
A Szegedi Törvényszék elnöke Dr. Badóné dr. Murányi Editet 2015. január 01. napjától 2020. december 31. napjáig terjedő időtartamra a Csongrádi Járásbíróság elnökévé nevezte ki.
Dr. Badóné dr. Murányi Edit 1993-ban szerzett diplomát a József Attila Tudományegyetem Állam- és Jogtudományi Karán. 1993. március 01. napjától dolgozik a Csongrádi Városi Bíróságon, szakvizsgáját 1995-ben szerezte meg. 1997. február 01. napjától a Csongrádi Városi Bíróság bírájaként dolgozik jelenleg is büntető ügyszakban, fiatalkorúak büntetőügyeiben és nyomozási bírói ügyekben kijelölt szakterülettel végzi ítélkező tevékenységét.
A Szegedi Törvényszék elnöke 2014. december 15. napjától 2020. december 12. napjáig terjedő időtartamra a Szegedi Járásbíróság polgári ügyszakos csoportvezető bírájává dr. Tolna Andrást nevezte ki.
Dr. Tolna András 2003-ban szerzett diplomát a Szegedi Tudományegyetem Állam- és Jogtudományi Karára. 2003. szeptember 1. napjától a Szolnoki Városi Bíróságon fogalmazóként dolgozott. 2007-ben jogi szakvizsgát tett, amelyet követően a Szolnoki Városi Bíróságon bírósági titkárrá került kinevezésre. 2009. január 1. napjától bírói kinevezést kapott a Szolnoki Városi Bíróságon. 2012. március 15. napjával pályázat útján került a Szegedi Járásbíróságra. Referádájába vegyes kötelmi, végrehajtási, társasházi, kártérítési, kártalanítási, házassági és gyermektartásdíj iránti perek tartoznak. 2014. április 1. napjától a Szegedi Járásbíróság polgári ügyszakával összefüggő igazgatási feladatokat lát el. Oktatói tevékenységet folytat az SZTE Állam- és Jogtudományi Karán, valamint a Magyar Igazságügyi Akadémián.
Szeged, 2015. február 9.